**Leiðbeiningar um tímabundið leyfi vegna afmarkaðra starfa lyfjafræðings**

Lyfjastofnun getur veitt lyfjafræðinema, sem lokið hefur 4. árs námi og tveggja mánaða verknámi í lyfjabúð, tímabundið leyfi til að gegna afmörkuðum störfum lyfjafræðings. Í slíkum tilvikum skal lyfjafræðinemi starfa með og **á ábyrgð lyfjafræðings**. Nánar er tekið á þessu skilyrði í 8. mgr. 22. gr. reglugerðar nr. 1340/2022 um lyfsöluleyfi og lyfjabúðir, þar sem segir að lyfjafræðinema sé óheimilt að sinna afmörkuðum störfum lyfjafræðings **nema í viðurvist lyfjafræðings**.

**Ábyrgð lyfjafræðinga og tryggingar**Lyfjastofnun bendir á að samkvæmt 10. gr. reglugerðar nr. 1090/2012 um menntun, réttindi og skyldur lyfjafræðinga og skilyrði til að hljóta starfsleyfi og sérfræðileyfi, ber lyfjafræðingur ábyrgð á því að aðstoðarmenn og nemar, sem starfa undir hans stjórn, hafi næga hæfni og þekkingu og fái nauðsynlegar leiðbeiningar og tilsögn til að inna af hendi störf sem hann felur þeim.

Þá bendir stofnunin á að samkvæmt 25. gr. laga um heilbrigðisstarfsmenn nr. 34/2012 er heilbrigðisstarfsmönnum sem starfa sjálfstætt og fyrirtækjum sem veita heilbrigðisþjónustu skylt að hafa vátryggingu sem uppfyllir skilyrði laga um sjúklingatryggingu, og reglugerða sem settar eru á grundvelli þeirra laga. Samkvæmt 1. gr. laga um sjúklingatryggingu nr. 111/2000 eiga sjúklingar, sem verða fyrir líkamlegu eða geðrænu tjóni hér á landi í tengslum við rannsókn eða sjúkdómsmeðferð, m.a. hjá heilbrigðismanni sem starfar sjálfstætt og hlotið hefur löggildingu Embættis landlæknis til starfsins, rétt til bóta samkvæmt lögunum. Í 9. gr. umræddra laga eru bótaskildir aðilar skilgreindir og þar kemur fram að í þeim hópi eru m.a. heilbrigðisstarfsmenn sem starfa sjálfstætt og hafa hlotið löggildingu Embættis landlæknis til starfsins.

**Lyfjastofnun hvetur alla lyfjafræðinga sem taka að sér að bera ábyrgð á lyfjafræðinema sem fær tímabundið leyfi til að gegna afmörkuðum störfum lyfjafræðings, að kynna sér til hvaða þátta ábyrgðartrygging þeirra nær.**

**Heimild lyfjafræðinema**Lyfjafræðinemi, sem fengið hefur tímabundið leyfi til að gegna afmörkuðum störfum lyfjafræðings, hefur heimild til að sinna öllum þeim störfum sem lyfjafræðingur sinnir s.s. afgreiðslu og afhendingu lyfja og ritun lyfseðla sem lesnir eru fyrir í síma, **að því gefnu að sá lyfjafræðingur sem ber ábyrgð á störfum hans treysti nemanum til að vinna verkið og hafi falið honum að vinna það.**

Lyfjastofnun ítrekar að lyfjafræðinema er óheimilt að sinna lyfjafræðingsstörfum **nema í viðurvist lyfjafræðings**. Það er á ábyrgð bæði lyfjafræðinema sem hlotið hefur framangreint leyfi og þess lyfjafræðings sem ber ábyrgð í viðkomandi lyfjabúð, að farið sé eftir þeim ákvæðum í lögum og reglugerðum sem um þetta leyfi gilda.

Lyfjastofnun bendir á að tímabundið leyfi til að gegna afmörkuðum störfum lyfjafræðings gildir einungis í þeirri lyfjabúð sem sótt er um. Óski lyfjafræðinemi eftir að taka til starfa í annarri lyfjabúð en getið er í umsókninni, skal hann senda inn nýja umsókn þess efnis, en er þó heimilt að vísa til fyrri umsóknar hvað varðar staðfestingu á að lokið sé tveggja mánaða verknámi í lyfjabúð.

**Þjálfun**Þegar lyfjafræðinemi kemur til starfa í lyfjabúð að vinna afmörkuð störf lyfjafræðings þarf lyfsöluleyfishafi að tryggja það að lyfjafræðinemi hljóti almenna kynningu á starfseminni og jafnframt þjálfun á þeim verkefnum sem honum er falið að sinna í lyfjabúðinni, samkvæmt 22.gr. reglugerðar um lyfsöluleyfi og lyfjabúðir 1340/2022.

Áður en lyfjafræðinemi byrjar að vinna afmörkuð störf lyfjafræðings þarf hann að hafa lesið öll þau gæðaskjöl sem eru í þjálfunaráætlun lyfjafræðinga. Hann skal staðfesta lestur og skilning á inntaki gæðaskjala. Nauðsynlegt er að haldin sé skráning á þeirri þjálfun sem lyfjafræðineminn hefur hlotið.